Olin päris suures hoos ja muudkui vehkisin pliiatsite ja  noaga, kuni avastasin, et pean Uue Maailma Seltsimajja minema. Eesti Filmi  Päevade  raames oli seal amatöör- ja eksperimentaalfilmide näitamine ja  nende seas ka minu "Mehe tee" ning Margit Säde, Anna Skodenko ja Anne-Liis  Kogan'i "Koondatute kunsti keskus".  Teekond Seltsimajja, kuhu ma varem jalagagi  saanud polnud, võttis nii kaua aega, et hilinesin pea pool tundi.  Üllatus-üllatus, kuid kino polnud veel alanudki! Üks tüdruk ütles mulle, et  pilet on 25 krooni. Ma vastasin, et olen Fideelia ning mu filmi näidatakse siin  ning seepeale selgus, et ma ei pea piletit ostma. Lähitulevik näitas, et  niikuinii oleksin pidanud piletiraha tagasi küsima.